ગુલાલ અને મલ્હારના પગલે પગલે ચાલી રહેલા યુવરાજ માટે પહેલા જ દિવસે એક મુસીબત ઊભી થઈ હતી. એ બંનેની વાત સાંભળી નહોતી શકાતી એટલે બીજા દિવસે એ ક્યાં મળવાનાં છે ખબર નહોતી પડતી. એના વિકૃત દિમાગે તરત જ રસ્તો શોધી કાઢ્યો. બે દિવસ તો એ વહેલી સવારે પાંચ વાગ્યે હોટલે તાજના ઝાંપે આંખો ખોડીને બેસી જતો. અને ગુલાલ નીકળે એટલે એનો પીછો કરતો. પણ પછી એણે એના કરતાં પણ સરળ રસ્તો શોધી કાઢ્યો. એક હાઈ ફ્રિકવન્સી રેકોર્ડર ખરીદી લીધું. એ રેકોર્ડર વીસ ફૂટ દૂરથી પણ અવાજ કેચઅપ કરી શકતું હતું. સાઇઝ હતી માત્ર મોબાઇલના ઈયર ફોન જેટલી નાની. બસ પછી બધું યુવરાજ માટે સરળ બની ગયું. ગુલાલ અને મલ્હારના ફોટા, વિડિયો શૂટ અને વોઇસ બધું જ હવે કેદ થઈ રહ્યું હતું અને બોમ્બ બનીને ગુલાલની લાઇફમાં ફૂટવાનું હતું.